CELEX: 22011D0455
Language: da
Date: 2011-06-10 00:00:00
Title: 2011/455/EU: Afgørelse nr. 1/2011 truffet af Landtransportudvalget Fællesskabet/Schweiz den 10. juni 2011 om ydelse af en rabat på den differentierede afgift på tung lastvognstrafik gældende for køretøjer i emissionsnormkategori EURO II og III med godkendt partikelfilter

23.7.2011   
            
            
               DA
            
            
               Den Europæiske Unions Tidende
            
            
               L 193/52
            
         AFGØRELSE Nr. 1/2011 TRUFFET AF LANDTRANSPORTUDVALGET FÆLLESSKABET/SCHWEIZ
   den 10. juni 2011
   om ydelse af en rabat på den differentierede afgift på tung lastvognstrafik gældende for køretøjer i emissionsnormkategori EURO II og III med godkendt partikelfilter
   (2011/455/EU)
   UDVALGET HAR —
   under henvisning til aftalen mellem Det Europæiske Fællesskab og Det Schweiziske Forbund om godstransport og personbefordring med jernbane og ad landevej, særlig artikel 51, stk. 2, og
   ud fra følgende betragtninger:
   
               (1)
            
            
               I henhold til artikel 40 har Schweiz siden den 1. januar 2001 opkrævet en ikke-diskriminerende afgift på køretøjer for de omkostninger, som de forårsager (differentieret afgift på tung lastvognstrafik).
            
         
               (2)
            
            
               I henhold til artikel 44 har de kontraherende parter til hensigt at indføre miljøforanstaltninger med det formål at reducere bl.a. partikelemissioner fra tunge erhvervskøretøjer.
            
         
               (3)
            
            
               I overensstemmelse med artikel 7, stk. 5, har hver kontraherende part forpligtet sig til ikke at underkaste køretøjer, som er godkendt hos den anden kontraherende part, strengere bestemmelser end dem, der gælder på dens eget område —
            
         BESTEMT FØLGENDE:
   Artikel 1
   Der indrømmes en rabat på 10 % i forhold til niveauet i deres afgiftskategori for køretøjer af emissionsnormkategori EURO II og EURO III, som er eftermonteret med et godkendt partikelfilter, og for hvilke bestemmelserne i artikel 2 og 3 er opfyldt.
   Artikel 2
   Rabatten i artikel 1 indrømmes kun til køretøjer, som på registreringsattesten er forsynet med en påtegning eller en anden tilsvarende attestation fra de nationale myndigheder, som bekræfter, at køretøjet er eftermonteret med et godkendt partikelfilter, som i overensstemmelse med lovgivningen i Schweiz eller i den medlemsstat, hvor køretøjet er indregistreret, gør det muligt at overholde mindst grænseværdien for partikelemissioner svarende til emissionsnormkategori EURO IV, nemlig en partikelmasse (PM) på 0,02 g/kWh.
   Artikel 3
   Uanset bestemmelserne i artikel 2 forelægger de kompetente myndigheder i den medlemsstat i EU, hvor køretøjet er indregistreret, senest den 30. september 2011 de schweiziske myndigheder et prøveeksemplar af påtegningen om partikelfiltret i registreringsattesten eller af en anden tilsvarende attestation og bekræfter, at dette prøveeksemplar garanterer, at grænseværdien for partikelemissioner i normkategori EURO IV er overholdt.
   Artikel 4
   De kompetente schweiziske myndigheder forbeholder sig ret til at kontrollere, om grænseværdien for partikelemissioner i artikel 2 overholdes for alle tunge erhvervskøretøjer med partikelfilter, som nyder godt af en afgiftsrabat.
   Artikel 5
   Denne afgørelse træder i kraft den 1. januar 2012.
   
      Udfærdiget i Bruxelles, den 10. juni 2011.
      
         Enrico GRILLO PASQUARELLI
         
            Formand
         
         Peter FÜGLISTALER
         
            Leder af den schweiziske delegation